Жылэ псори Арщыдан щызэхуос
Адыгэхэм я махуэм теухуауэ 2016 гъэм фокIадэм и 20-м Лэскэн щIыналъэм къыщызэрагъэпэща Iуэху нэхъыщхьэхэр щекIуэкIащ Арщыдан къуажэм дэт «Бедик» стадионым.
Махуэшхуэм кърихьэлIа псори къуажэм дэс нэхъыжьхэмрэ хьэблэхэм я лIыкIуэхэмрэ щрагъэблэгъащ Арщыдан щэнхабзэмкIэ и унэм пэмыжыжьэу.
АдэкIэ къуажэ школым щIэсхэр, шууейхэр я пашэу, егъэджакIуэхэр уэрам нэхъыщхьэм тету «Бедик» стадионым нэс кIуащ икIи абдеж зэхыхьэр къыщызэIуихащ Лэскэн муниципальнэ районым и щIыналъэ администрацэм и Iэтащхьэ АфIэунэ Аслъэн.
Ар кърихьэлIахэм махуэшхуэмкIэ ехъуэхъуащ икIи къыхигъэщхьэхукIащ дуней псом адыгэу тетым я дежкIэ а махуэр гуфIэгъуэшхуэу зэрыщытыр, щIыналъэм ис лъэпкъхэми ар Iэтауэ зэрагъэлъапIэр.
Къызэхуэсахэм апхуэдэу хъуэхъу псалъэхэмкIэ захуигъэзащ КъБР-м щэнхабзэмкIэ и министр Къумахуэ Мухьэдин.
Стадионым къегъэщIылIа губгъуэм щагъэуват лъэпкъ уней лъапсэхэр. Ахэр къызэхакIухьурэ, хьэщIэхэмрэ АфIэунэ Аслъэнрэ къуажэдэсхэм ехъуэхъуащ, абыхэм я IэдакъэщIэкIхэм яфIэгъэщIэгъуэну щыгъуазэ защIащ.
Лъапсэхэм щагъэлъэгъуащ адыгэ хабзэжьхэм — гущэхэпхэм, лъэтеувэм, кхъуейплъыжькIэрыщIэм — я къызэгъэпэщыкIэхэр. Осетин, балъкъэр лъэпкъхэм ижь-ижьыж лъандэрэ къадекIуэкI хабзэжьхэр екIуу утыку кърахьащ Уэзрэдж, Ташлы-Тала къуажэхэм я лIыкIуэхэм.
ЩIыналъэм исхэм мы гуфIэгъуэ махуэм ящыгъупщакъым Мэкъуауэ Малик и гъэсэн КъуийцIыкIу Ахьмэд иджыблагъэ дунейпсо утыкум зэфIэкIышхуэ зэрыщигъэлъэгъуар. алыджурым бэнэкIэмкIэ ныбжьыщIэхэм я дунейпсо чемпионат иджыблагъэ ирагъэкIуэкIам абы ещанэ увыпIэр къыщихьащ. Апхуэдэ зэфIэкI зыгъэлъэгъуа щIалэм псалъэ гуапэхэр хужаIащ, ахъшэ саугъэт иратащ.
Махуэ псом стадионым спорт зэхьэзэхуэ зэмылIэужьыгъуэхэр щрагъэкIуэкIащ. Къызэхуэсахэм адэкIэ я нэгу зрагъэужьащ Къэбэрдей-Балъкъэр Республикэм и эстрадэм и артистхэу ЦокIыл Азэмэт, Шал Хъусен, Царикаевэ ФатIимэ, Насып Астемыр сымэ.
Лэскэн муниципальнэ щIыналъэм и пресс-IуэхущIапIэ.
